CKP พุ่งกว่า 4% จ่อ COD โรงไฟฟ้าพลังน้ำไซยะบุรีดันกำไรโต-เทคนิคขาขึ้น
CKP พุ่งกว่า 4% จ่อ COD โรงไฟฟ้าพลังน้ำไซยะบุรีดันกำไรโต-เทคนิคขาขึ้น ล่าสุดอยู่ที่ 6.30 บาท บวก 0.25 บาท หรือ 4.13% มูลค่าซื้อขาย 259.25 ล้านบาท
CKP พุ่งกว่า 4% จ่อ COD โรงไฟฟ้าพลังน้ำไซยะบุรีดันกำไรโต-เทคนิคขาขึ้น ล่าสุดอยู่ที่ 6.30 บาท บวก 0.25 บาท หรือ 4.13% มูลค่าซื้อขาย 259.25 ล้านบาท
21 ต.ค. 2562

ผู้สื่อข่าวรายงานว่า ราคาหุ้น บริษัท ซีเค พาวเวอร์ จำกัด (มหาชน) หรือ CKP ล่าสุด ณ เวลา 16.02 น. อยู่ที่ 6.30 บาท บวก 0.25 บาท หรือ 4.13% สูงสุดที่ 6.35 บาท ต่ำสุดที่ 6 บาท ด้วยมูลค่าซื้อขาย 259.25 ล้านบาท

โดยราคาหุ้น CKP ปรับตัวขึ้น หลังบริษัทเปิดเผยว่า โรงไฟฟ้าพลังน้ำไซยะบุรี สปป.ลาว กำลังการผลิต 1,280 เมกะวัตต์ (MW) จะเริ่มจำหน่ายไฟฟ้าเชิงพาณิชย์ (COD) ในวันที่ 29 ต.ค.2562 โดยจะขายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) จำนวน 1,220 เมกะวัตต์ และขายให้กับการไฟฟ้าของ สปป.ลาว จำนวน 60 เมกะวัตต์ ซึ่งบริษัทได้ถือหุ้นโรงไฟฟ้าดังกล่าวในสัดส่วน 37.50%
ทั้งนี้ คาดว่าการ COD ของโรงไฟฟ้าไซยะบุรีจะเป็นปัจจัยหนุนที่ส่งผลให้อัตรากำไรสุทธิในปี 2563 จะมีแนวโน้มปรับตัวเพิ่มขึ้นไปแตะระดับตัวเลขสองหลัก หรือไม่ต่ำกว่า 10% จากการรับรู้ส่วนแบ่งกำไรเข้ามาในปี 63 เต็มปี ทำให้อัตรากำไรสุทธิในปี 63 จะเพิ่มขึ้นจากปี 61 ที่มีอัตรากำไรสุทธิอยู่ที่ 7% และในปีนี้คาดว่าจะอยู่ในตัวเลขหลักเดียว
ด้าน บล.ฟิลลิป (ประเทศไทย) ระบุในบทวิเคราะห์ CKP ราคาผ่านเส้น Downtrend ขึ้นมาก่อนที่จะทดสอบแนวต้านแถว 6.30 บาท โดย MACD เข้าสู่แดนขาขึ้น จึงคาดว่าราคาจะทะลุขึ้นไปได้ ประเมินแนวรับ 6.10 บาท แนวต้าน 6.60,6.75 บาท  Cut loss 6.05 บาท